Vedlegg til referat: politiske uttalelser

Uttalelse 1

**Statlig eierskap**

For AUF er det en grunnleggende verdi at naturressursene skal være eid av fellesskapet. Høyreregjeringa har solgt unna våre naturressurser og dermed også arvesølvet vårt. Denne trenden må snus, folket skal eie ressursene våre og staten må ta aktive grep for å kjøpe opp eiendommer av nasjonal interesse i det de kommer ut på markedet.

Et viktig eksempel på en slik eiendom er Meråker bruk. Det er en eiendom med over 1200 kvadratkilometer med verdifull natur som må tas vare på og videreføres til videre generasjoner. AUF ønsker derfor å kjøpe opp Meråker bruk og forvalte ressursene slik at de kommer hele folket til nytte. Samtidig må vi forsikre oss om at ressurser som først er solgt blir tilbakeført til fellesskapet ved å styrke gjenfallsretten.

AUF vil:

· Reversere høyreregjeringas salg av norske naturressurser, og holde fast ved prinsippet om at naturressursene skal eies av det norske fellesskapet.

· Staten skal kjøpe opp annen større eiendom eller bruksrett på ressurser av nasjonal interesse i det de kommer ut på markedet

· Styrke gjenfallsretten

· At staten skal kjøpe opp Meråker bruk

Uttalelse 2

**Et rettferdig arbeidsliv**

Norge er et av verdens beste land å være arbeidstaker i. Vi har et arbeidsliv som er hegnet om i arbeidsmiljøloven, og vi har tariffavtaler som skaper trygghet for hver enkelt arbeidstaker. Likevel er det enkelte arbeidsgrupper som stadig kommer ut som “tapere” i tarifforhandlingene. Dette er grunnet frontfagsmodellen og rammen som legges her, som både KS og Oslo kommune bruker strengt i forhandlingene - noe som gjør at yrkesgrupper som stadig får reallønnsnedgang, ikke kan få reallønnsøkningen som de andre yrkesgruppene har fått.

På sitt representantskapsmøte i februar 2022 vedtok Landsorganisasjonen i Norge (LO) å revidere frontfagsmodellen etter NOU 2013:13, “Lønnsdannelsen og utfordringer for norsk økonomi” - mer kjent som Holden III-utvalget. Dette er et vedtak som også støttes av Unio. Holden-utvalgene gir mulighet for at yrkesgrupper som har blitt hengende etter, over en lengre periode, kan få kompensasjon for dette i tariffoppgjørene til tross for at de yrkesgruppene da vil gå over rammen lagt av frontfagene. Dette gjør at om man ser at noen yrkesgrupper jevnt over har en reallønnsnedgang, så kan man kompensere for dette.

AUF vil:

· Etablere som prinsipp at innstillingene gjort i Holden III-utvalget (NOU 2013:13, “Lønnsdannelsen og utfordringer i norsk økonomi”), ligger fast i alle lønnsforhandlinger

· Hegne om det trygge og gode arbeidslivet i Norge ved å styrke arbeidstakernes rettigheter

Uttalelse 3

**Forsvarlig helsehjelp til ukrainske flyktninger!**

Ukraina er preget av krig, konflikt og internasjonal ustabilitet. Situasjonen i Ukraina har tvunget millioner av mennesker på flukt til Europas grenser. Kvinner og jenter blir utsatt for kjønnsbasert vold, hvor voldtekt blir brukt som et våpen i krig. Ukrainske flyktninger som utsettes for overgrep blir ikke henvist til overgrepsmottak i landet de ankommer, de rømmer fra krig men møter til dels en internasjonal ansvarsfraskrivelse.

I flere land i Europa går likestillingen tilbake, menneskers frihet innskrenkes, og ukrainere på flukt møter derfor et innskrenket helsetilbud. AUF mener at mennesker som legger på flukt skal møte en forsvarlig og helhetlig helsehjelp. Norge må stå i bresjen for å sikre at helsen til mennesker som flykter ivaretas.

AUF vil:

· At Norge skal sende nødprevensjon til kvinner som blir utsatt for overgrep eller uønskede graviditet

· Sørge for at ukrainske flyktninger i Norge får oppfølgingen de trenger etter overgrep

· At Norge skal øke bidraget til land som har tatt imot et stort antall ukrainske flyktninger og opprette krisesentre, rehabiliteringssentre og hjelpetelefoner som en grunnleggende del av lands kriseberedskap og helsetjenester.

· At Norge skal ta ansvar for å sikre ukrainske kvinner på flukt tilgang på trygg abort

Uttalelse 4

**Bærekraftig mat og helse**

FNs klimapanel har flere ganger slått fast at vi må endre livsstilen vår for å kutte utslippene, og det må også følges opp i skolen. Dessverre er det i dag lite fokus på hvordan man lager bærekraftig mat, og hvordan man lager mat tilpasset matpreferansene til de som f.eks. er vegetarianere.

I dag kaster vi 1/3 av all maten som blir produsert, og matsvinn står for 10 prosent av verdens klimagassutslipp. Bærekraftig mat er også mat som reduserer matsvinn og som tar i bruk lokale matvarer. Kampen for å redde klimaet handler også om å skape gode og bærekraftige matvaner hos unge, derfor mener AUF at alle skal få opplæring i hvordan man skal lage bærekraftig mat.

AUF vil:

· Pålegge skolene å lage vegetarmat

· Pålegge skolene å ha et likeverdig tilbud i mat og helse, uavhengig av elevenes matpreferanser

· At alle elever skal lære hvordan man lager miljøvennlig og bærekraftig mat i skolen

Uttalelse 5

**Likestilling av målformene i praksis**

I dag ser me fleire utdanningsinstitusjonar som bryt med forskrifta om målform i eksamensoppgåver. Heilt sidan 1. august 1987 har det i norsk lov stått at eksamensoppgåver på norsk skal liggje føre i begge målformer. Det vil seie på nynorsk og på bokmål. Likevel høyrer me kvart einaste år om nynorskstudentar som ikkje får eksamen på nynorsk, eller at språket i eksamensoppgåvene er så dårleg at dei vert uforståelege.

Dette er noko me i AUF ikkje kan stå og sjå på. AUF har i alle år tatt opp kampen mot diskriminering, samstundes har vår røyst vore stille i likestillingskampen i måldebatten. AUF burde gå føre som eit døme for resten av Noreg og ta til motmæle mot den systematiske diskrimineringa som skjer ved norske utdanningsinstitusjonar.

AUF vil:

· At brot på forskrifta om målform i eksamensoppgåver skal få større konsekvensar

· At institusjonar som bryt forskrifta vert følgd opp av Språkrådet

Uttalelse 6

**Militære utslipp må inkluderes i klimaregnskapet!**

Klimakrisa er sosialdemokratiets største utfordring, og det er en utfordring som krever store endringer i alle deler av samfunnet. Ingen institusjoner eller virksomheter skal kunne slippe unna verken klimakutt eller klimaregnskap i denne prosessen, dette gjelder selvfølgelig også forsvaret.

Helsesektoren, transportsektoren og industrien tar store grep for å kutte utslipp, det må også gjelde forsvaret. I en tid der militæret ruster opp så er det viktig at de tar sin del av børen og jobber for utslippskutt og bærekraft i alle deler av virksomheten.

AUF vil:

· Inkludere militære utslipp i klimaregnskapet.

· Øke forsvarets klimabevissthet og fokus på bærekraft.